Datum: 25. 7. 2024

Projekt skupnega evropskega interesa na področju zdravja –

javno povabilo za izkaz interesa ter k oddaji projektnih predlogov

Ministrstvo za gospodarstvo, turizem in šport (v nadaljevanju: ministrstvo) ponovno vabi podjetja k izkazu interesa za sodelovanje v pomembnem projektu skupnega evropskega interesa (angleško Important Project of Common European Interest; v nadaljevanju: IPCEI) na področju zdravja – projekt TECH4CURE (v nadaljevanju: IPCEI TECH4CURE) in k podaji osnovnega projektnega predloga.

**Pomembni projekti skupnega evropskega interesa**

Ministrstvo v sklopu Programa evropske kohezijske politike 2021–2027 iz sredstev Evropskega sklada za regionalni razvoj načrtuje vključitev slovenskih podjetij v IPCEI.

Gre za čezmejne, več-državne projekte, v katerih sodelujejo velika, srednje velika in mala podjetja, ki se skozi projekte povezujejo s podjetji iz Evropske unije. Podjetja v tovrstnih projektih sodelujejo s svojimi projekti, pri katerih je bodisi predvidena samostojna izvedba ali pa v okviru konzorcija. Podjetja v IPCEI lahko sodelujejo kot direktni partnerji, indirektni partnerji ali kot pridruženi partnerji. Partnerji iz držav članic Evropske unije, ki so vključene v koordinacijo priprave skupnega evropskega projekta s posameznega vsebinskega področja, sodelujejo pri pripravi skupne vloge v obliki t.i. skupnega dokumenta (fr. chapeau text), na podlagi katerega Evropska komisija direktnim partnerjem odobri državno pomoč.

Zahteve za IPCEI so naslednje:

* + imajo pomemben prispevek k ciljem Evropske unije – konkurenčnost, inovativnost, trajnostna rast in ustvarjanje vrednosti,
  + finančno so podprti s strani držav članic in z lastnim financiranjem s strani upravičencev,
  + posebej so izpostavljena področja transporta, energije in okolja, ki pomembno prispevajo k skupnemu evropskemu trgu, prav tako tudi raziskovalno-razvojni inovativni projekti, ki pomembno prispevajo k dodani vrednosti na ravni Evropske unije.

**IPCEI TECH4CURE**

Javno povabilo je namenjeno preveritvi interesa slovenskih podjetij za vključitev v IPCEI na področju zdravja – IPCEI TECH4CURE, ki se vzpostavlja na evropski ravni.

Pri oblikovanju vsebine IPCEI TECH4CURE so pomembna tudi naslednja dejstva: Sektor medicinskih pripomočkov deluje s široko paleto komponent. Tehnološka kompleksnost naprav pogosto zahteva visoko specializirane materiale, ki so pogosto nabavljeni zunaj Evropske unije. Zagotavljanje stabilnega poslovanja in ustreznega okolja za inovativnost tako zahteva mobilizacijo različnih akterjev preko več vzvodov (pravnih in finančnih). Medtem ko predpisi postavljajo pravno podlago za visokokakovostne izdelke, so javno-zasebne naložbe lahko sredstvo za zmanjšanje tveganja z združevanjem prizadevanj za razvoj inovativnih rešitev. Razvoj inovativnih medicinskih pripomočkov je lahko za proizvajalce drag in tvegan. Medtem ko lahko te nove naprave izboljšajo kakovost življenja in podaljšajo življenja pacientov, visoki stroški raziskav in razvoja, stroški kliničnih preskušanj / kontrole kakovosti in tržni dejavniki pogosto niso pokriti ob uvedbi na trg. Posledično lahko finančni vzvodi prek javno-zasebnih naložb olajšajo delitev tveganja pri iskanju optimalne varnosti in kakovosti izdelkov.

Vsebinsko bo IPCEI TECH4CURE usmerjen na inovacije, ki bodo odražale evropske vrednote in zaveze, dane v smeri bolj trajnostnega industrijskega odtisa. Dvojni prehod - podnebna nevtralnost in oblikovanje digitalne prihodnosti - je bistven za preoblikovanje evropskih industrij in splošnega pristopa k inovacijam v zdravstvu.

S pomočjo zelenih in digitalnih tehnologij bo IPCEI TECH4CURE namenjen spodbujanju napovedne (prediktivne), preventivne in prilagojene (ali natančne) medicine (v nadaljevanju: 3P medicina), da bi tako omogočili boljše diagnoze in zdravljenje. Industrijski projekti, ki spodbujajo 3P medicino prek digitalnih in zelenih tehnologij, so bistveni za zagotavljanje industrijske odpornosti in inovacij v interesu evropskih bolnikov za spodbujanje boljših zdravstvenih rezultatov.

Cilj IPCEI TECH4CURE je spodbujati 3P medicino skupaj z zelenimi in digitalnimi inovacijami za pospešitev dvojnega prehoda. Področja, ki jih naslavlja IPCEI TECH4CURE, so:

1. Življenjska doba aktivnih medicinskih vsadkov

S podaljševanjem življenjske dobe aktivnih medicinskih vsadkov želi ta segment zmanjšati število kirurških posegov, potrebnih za zamenjavo ali popravilo vsadka tekom življenja pacienta. Takšni posegi prinašajo znatna tveganja za pacienta. Podaljšanje življenjske dobe vsadkov z različnimi tehnologijami (materiali za prevleke, baterije, polnjenje ...) lahko tako prepreči (preventivna medicina) nadaljnja tveganja za paciente. Uporaba digitalnih tehnologij (IoT) lahko olajša spremljanje delovanja naprav, ki pomagajo optimizirati ali načrtovati kirurške posege, kar prispeva k podaljšanju življenja pacientov.

1. Povezano, prenosno in kompaktno medicinsko slikanje

Povezano, prenosno in kompaktno medicinsko slikanje prispeva k medicini 3P na dva načina. Prvič, bolj kompaktna in prenosljiva oprema lahko poveča trenutno nezadostno medicinsko pokritost s slikanjem na prebivalca in v povezavi z digitalnimi tehnologijami omogoči preiskave na daljavo. Zato ima to področje ključno vlogo pri promociji preventivne in personalizirane medicine. Uporaba umetne inteligence in ključnih tehnologij, kot je radiomika, lahko igrajo pomembno vlogo pri zgodnjem odkrivanju bolezni. Radiomika, visoko zmogljivo rudarjenje kvantitativnih slikovnih značilnosti iz standardnega medicinskega slikanja, omogoča ekstrahiranje in uporabo podatkov v sistemih za podporo kliničnemu odločanju za izboljšanje diagnostične, prognostične in napovedne natančnosti. Tako povezana oprema za medicinsko slikanje, ki integrira najnovejše tehnologije in programsko opremo za analizo slikanja, lahko prispeva k napovedni medicini ob digitalnem prehodu.

1. Trajnostno načrtovanje in proizvodnja medicinskih pripomočkov

Trajnostno načrtovanje in proizvodnja medicinskih pripomočkov lahko pripomoreta k spodbujanju personalizirane medicine. Napredek v proizvodnji in oblikovanju medicinske tehnologije lahko pomaga razviti natančnejše naprave ob porabi manj virov (energije in materialov). Zelene tehnologije imajo zlasti potencial za razvoj novih standardov. Aditivna proizvodnja bistveno zmanjša količino odpadkov in ponuja zelo prilagodljive izdelke z različnimi naprednimi proizvodnimi tehnikami. Dodatno izdelane medicinske pripomočke je tako mogoče prilagoditi pacientovim biološkim ali fiziološkim značilnostim. V tem smislu mora to področje, s spodbujanjem zelenih tehnologij in predvsem aditivne proizvodnje, prispevati k personalizirani medicini. Poleg tega lahko vključitev natančnih biomaterialov, ki so sposobni interakcije z biologijo pacienta, v procesu načrtovanja prispeva tudi k natančni medicini. Natančna naprava za biomaterial uporablja prilagojeno kemijo materiala, izdelavo naprave, bioaktivne komponente za prilagajanje pacientu z natančnimi in specifičnimi funkcijami.

**Izkaz interesa in podaja projektnega predloga**

IPCEI TECH4CURE je sedaj v procesu vzpostavljanja. Pričetek postopka povezovanja (ang. matchmaking) je predviden jeseni 2024. Gre za postopek, ki na podlagi povezovanja in mreženja omogoča vzpostavitev partnerstev med sodelujočimi podjetji (direktnimi, indirektnimi in pridruženimi partnerji) za realizacijo IPCEI TECH4CURE na posameznem delovnem področju. Postopek povezovanja je nujna faza pri vzpostavljanju in razvoju IPCEI TECH4CURE, pri katerem se podjetja povezujejo v konzorcij partnerjev na evropski ravni, glede na projektne predloge in načrtovani razvoj na posameznih delovnih in tehnoloških področjih. Posamezen direktni partner izkaže namero za sodelovanje z indirektnimi / pridruženim partnerjem preko pisma o nameri.

**Ministrstvo lahko na podlagi izkaza interesa in podaje osnovnih projektnih predlogov predlaga podjetja za sodelovanje v procesu mreženja s potencialnimi evropskimi partnerji**, ki na ta način vstopijo v proces usklajevanja projektnih predlogov, kar podjetjem omogoča, da se lahko umestijo v eno ali več vsebinskih področij oz. verigo vrednosti zadevnega vsebinskega področja.

**Zaradi sprememb v vsebinski zasnovi IPCEI TECH4CURE vabimo k ponovnemu izkazu interesa in podaji osnovnega projektnega predloga tudi podjetja, ki so izkazala interes že ob prvotno nameravani vzpostavitvi sodelovanja v IPCEI TECH4CURE.**

Z izkazom interesa podjetje pridobi možnost sodelovanja v IPCEI TECH4CURE in možnost umestitve v verigo vrednosti IPCEI TECH4CURE, ne pa tudi pravice do sofinanciranja s strani ministrstva. Pogoji in ostale zahteve za pridobitev sofinanciranja, upoštevaje pravila o državnih pomočeh, se določajo kasneje v procesu razvoja IPCEI TECH4CURE. Ravno tako se kasneje oblikujejo zahteve in postopki glede nacionalne presoje in vsebinske ocene podanih projektnih predlogov.

Ministrstvo bo o nadaljnjih korakih postopka in vsebinskega napredka pri snovanju IPCEI TECH4CURE obveščalo podjetja, ki bodo izkazala interes skladno s tem javnim povabilom, in ustrezajo vsebinskim zahtevam za sodelovanje v IPCEI TECH4CURE.

Ministrstvo za namen seznanitve s projektnimi vsebinami zainteresiranim podjetjem omogoča dostop do dodatnih gradiv in informacij v zvezi z IPCEI TECH4CURE. Poleg tega bo izvedeno tudi srečanje oziroma informativni dogodek z namenom predstavitve IPCEI TECH4CURE. Datum izvedbe dogodka bo objavljen na spletni strani <https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave/>.

Javno povabilo je za izkaz interesa in oddajo projektnih predlogov odprto do zaključenega povezovanja v IPCEI TECH4CURE. Kljub temu podjetjem predlagamo, da izkažejo interes in oddajo projektni predlog do 31. 8. 2024, saj bodo tako lahko vključena v postopek povezovanja v IPCEI TECH4CURE že takoj na začetku tega postopka.

V primeru, da izkaz interesa in podaja projektnih predlogov ne bosta več mogoča, bomo to objavili na spletni strani <https://www.gov.si/drzavni-organi/ministrstva/ministrstvo-za-gospodarstvo-turizem-in-sport/javne-objave/>.

Podjetje izkaže interes z elektronskim sporočilom, v katerem okvirno navede področje v IPCEI TECH4CURE, kamor se vsebinsko umešča njegov projekt, in ga posreduje na naslova: [gp.mgts@gov.si](mailto:gp.mgts@gov.si) in ipcei.mgts@gov.si. Elektronskemu sporočilu mora biti nujno priložen tudi izpolnjen osnovni projektni predlog na objavljenih obrazcih, ki sta prilogi tega javnega povabila (v slovenskem in v angleškem jeziku). V primeru konzorcija podjetij, ki želijo izvajati skupen projekt, lahko ta podjetja skupno izkažejo interes in podajo skupen osnovni projektni predlog.

Obrazec za projektni predlog je v slovenskem in angleškem jeziku. Prosimo za izpolnitev v obeh jezikih. Projektni predlog v slovenskem jeziku je informativne narave, projektni predlog v angleškem jeziku pa bo v nadaljnjih korakih posredovan Evropski komisiji in koordinatorju IPCEI TECH4CURE.

V primeru vprašanj lahko pišete na ipcei.mgts@gov.si.